এর ফলে অধিক মুনাফা ও দুই পাকিস্তানের বাজার ধরার আশায় ঢাকায় বসেই নাচে-গানসমৃদ্ধ উর্দু সিনেমা বানানোর উদ্যোগ নেন বাংলাদেশি চলচ্চিত্র ব্যবসায়ীরা। এ সময় উর্দু ভাষায় সিনেমা নির্মাণ করেন ঢাকার নির্মাতা এহতেশাম, মুস্তাফিজ, ফজলে দোসানী, আনিস দোসানী প্রমুখ। ঢাকায় নির্মিত হয় উর্দু সিনেমা– চান্দা, তালাশ, মালা, সংগম, তানহা, বাহানা, চকোরী ইত্যাদি। উর্দু সিনেমার প্রতাপে বাংলা সিনেমা চরম সংকটে পড়ে যায়। ১৯৬৩ থেকে ১৯৬৫ সালের মধ্যে ঢাকায় ১৪টি বাংলা সিনেমা নির্মিত হয়। এর বিপরীতে উর্দু সিনেমা হয়েছিল ১৮টি।